Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma Itä-Timorin tilanne



Virallinen lehti nro 059 , 01/03/2000 s. 0036 - 0038



PÄÄTÖSLAUSELMA(1) Itä-Timorin tilanne Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon Itä-Timorin tilannetta koskevat aikaisemmat päätöslauselmansa, - ottaa huomioon YK: n turvallisuusneuvoston päätöslauselman 1264/99, - ottaa huomioon puheenjohtajiston 21. syyskuuta 1999 EU: n puolesta antaman julistuksen, A. muistaa Indonesian ja Portugalin välillä 5. toukokuuta 1999 tehdyn Itä-Timorin kysymystä koskevan sopimuksen ja Yhdistyneiden Kansakuntien sekä Indonesian ja Portugalin hallitusten väliset sopimukset järjestelyistä itätimorilaisten mielipiteen selvittämiseksi suoralla äänestyksellä ja myös turvallisuusjärjestelyistä, B. ottaa huomioon 30. elokuuta 1999 järjestetyn kansanäänestyksen yksiselitteisen tuloksen, jonka mukaan äänestäneitä oli 98,6 prosenttia äänioikeutetuista ja ylivoimainen enemmistö Itä-Timorin kansasta (78,5 %) kannatti itsenäisyyttä, C. ottaa huomioon, että YK: n pääsihteeri ilmoitti ja Yhdistyneet Kansakunnat, Indonesian presidentti, Portugali ja kansainvälinen yhteisö vahvistivat kansanäänestyksen tulokset, D. ottaa huomioon, että Indonesian viranomaiset ovat itse sanoneet pitävänsä tuloksia ilmauksena Itä-Timorin kansan tahdosta itsenäistyä, E. ottaa huomioon, että kun kansanäänestyksen tulos oli ilmoitettu, Indonesiaa kannattavat ja Indonesian poliisin sekä armeijan kouluttamat ja aseistamat miliisijoukot aloittivat maassa terrorikampanjan ja surmasivat puolustuskyvyttömiä kansalaisia, polttivat taloja, hajottivat perheitä, karkottivat yhteisöjä, hyökkäsivät UNAMET: iä, Punaista ristiä, toimittajia ja tarkkailijoita vastaan sekä syyllistyivät muihin vakaviin ihmisoikeuksien loukkauksiin, F. ottaa huomioon, että Indonesia on selvästi rikkonut New Yorkin sopimuksen 3 artiklaa, kun se ei ole joko kyvyttömyytensä tai tahallisen passiivisuutensa vuoksi taannut rauhan ja turvallisuuden säilymistä alueella, G. ottaa huomioon, että ensimmäinen askel kohti maan itsenäisyyden takaamista on oltava sen kansalaisten fyysisen koskemattomuuden turvaaminen, H. ottaa huomioon, että kansainväliset joukot aloittivat toimintansa Itä-Timorissa 20. syyskuuta 1999, I. ottaa huomioon, että näiden joukkojen toiminta osoittaa kansainvälisen yhteisön olevan halukas lopettamaan siviiliväestön surmaamisen ja löytämään Itä-Timorin kysymykseen sen väestön itsemääräämisoikeuteen perustuvan rauhanomaisen ja pysyvän ratkaisun, J. ottaa huomioon, että humanitaarinen tilanne on edelleen hyvin vaikea sekä Itä- että Länsi-Timorissa, K. on levoton tiedoista, joiden mukaan suuri määrä pakolaisia sijoitetaan väkisin pienemmille saarille pois kansainvälisten tiedotusvälineiden näköpiiristä ja humanitaaristen järjestöjen ulottumattomiin, L. ilmaiseen huolestuneisuutensa tiedoista, joiden mukaan Itä-Timorissa on tehty järjestelmällisiä, laajalle levinneitä ja räikeitä kansainvälisen humanitaarisen oikeuden ja ihmisoikeuksien loukkauksia, ja korostaa, että tällaisiin rikoksiin syyllistyneet ovat niistä henkilökohtaisesti vastuussa, M. onnittelee itätimorilaisia heidän esimerkillisestä käyttäytymisestään kansanäänestyksen kuluessa ja heidän vilkkaasta osallistumisestaan siihen; N. tunnustaa itätimorilaisten kansanvaltaisesti ilmaiseman selvän toiveen palata itsenäiseksi ja luoda uusi valtio; 1. pitää myönteisenä kansainvälisten rauhanturvajoukkojen sijoittamista Itä-Timoriin; 2. kiittää niitä YK: n jäsenvaltioita, erityisesti Australiaa ja ASEAN-valtioita, jotka ovat antaneet joukkojaan ja aineellista tukeaan kansainvälisten joukkojen käyttöön; 3. vetoaa kansainvälisiin joukkoihin, että ne toteuttaisivat pikaisesti tehtävänsä palauttaa rauha ja turvallisuus, mahdollistaa humanitaariset avustustoimet sekä suojata ja tukea UNAMET: ia sen tehdessä omaa työtään; 4. vetoaa Yhdistyneisiin Kansakuntiin, että se noudattaisi velvoitteitaan, joihin se on sitoutunut New Yorkin sopimuksen mukaisesti, ja jatkaisi riittävää läsnäoloaan Itä-Timorissa; 5. kehottaa nopeuttamaan YK: lle annettavien valtuuksien myöntämistä ja vetoaa Indonesian hallitukseen, että se toimisi täysin yhteistyössä kansainvälisten joukkojen kanssa, vetäisi aseistetut joukkonsa Itä-Timorista aikataulun mukaisesti ja taltuttaisi sekä riisuisi aseista kaikki alueella toimivat puolisotilaalliset ainekset; 6. pitää ensisijaisena tehtävänä turvallisuuden takaamista koko alueella sen varmistamiseksi, että pakolaiset ja pakkosiirretyt henkilöt voivat palata kotiseuduilleen ja että toimittajat ja hallituksista riippumattomat järjestöt voivat päästä koko Itä-Timorin alueelle; 7. tuomitsee kaikki pakolaisten pakkosiirrot ja kehottaa Indonesian hallitusta sallimaan avustusjärjestöille täydellisen ja ehdottoman pääsyn alueelle ja antamaan pakolaisille mahdollisuuden palata halutessaan mahdollisimman pian kotiseuduilleen; 8. korostaa pakottavaa tarvetta järjestää koordinoitua humanitaarista apua ja tarvetta sallia humanitaarisen avun järjestöille täydellinen, turvallinen ja esteetön pääsy alueelle sekä kehottaa kaikkia osapuolia toimimaan yhteistyössä tällaisten järjestöjen kanssa varmistaakseen vaarassa olevien siviilien turvallisuuden, pakolaisten ja pakkosiirtolaisina olevien turvallisen paluun ja humanitaarisen avun toimittamisen; 9. tuomitsee jyrkästi Indonesiaa kannattavien miliisijoukkojen Itä-Timorin väestöä vastaan toimeenpanemat verilöylyt ja rikokset, joihin Indonesian poliisi ja armeija ovat osallistuneet ja jotka ovat jo aiheuttaneet kuoleman toistaiseksi tuntemattomalle määrälle ihmisiä; 10. vaatii, että julmuuksista rankaisematta jättämistä ei tule sallia ja kehottaa YK: n kansainvälistä tutkimuskomissiota selvittämään kiireesti verilöylyihin sekä muihin ihmisoikeuksien ja humanitaarisen oikeuden loukkauksiin syylliset ja nimittämään niin pian kuin mahdollista kansainvälisen tuomioistuimen käsittelemään Itä-Timorissa tehtyjä rikoksia; 11. kehottaa AKT-EU-neuvostoa, Euroopan unionin jäsenvaltioita, AKT-valtioita ja yleisesti kansainvälistä yhteisöä niin pian kuin mahdollista tunnustamaan Itä-Timorin valtion ja luomaan siihen diplomaattiset suhteet; 12. kehottaa komissiota aloittamaan valmistelut Itä-Timorin pikaiseksi liittymiseksi Lomén sopimuksen allekirjoittajiin; 13. kehottaa EU: ta kiireellisesti osoittamaan riittävät määrärahat Itä-Timorin elvyttämiseksi ja jälleenrakentamiseksi ja rahoittamaan itsenäisyyteen siirtymisen, sekä kehottaa komissiota tekemään neuvostolle tarvittavan ehdotuksen; 14. kehottaa yhteispuheenjohtajiaan välittämään tämän päätöslauselman neuvostolle, komissiolle, YK: n pääsihteerille, Indonesian hallitukselle, ASEANille ja Xanana Gusmãolle. (1) Yhteinen edustajakokous hyväksynyt 14. lokakuuta 1999 Nassaussa (Bahama).